
RĪGAS VALSTSPILSĒTAS PAŠVALDĪBAS ĀRTELPAS UN MOBILITĀTES DEPARTAMENTS
Ģertrūdes iela 36, Rīga, LV-1011, tālrunis 67012701, e‑pasts: amd@riga.lv

IEKŠĒJIE NOTEIKUMI

Rīgā

	22.04.2025.
	
	Nr. AMD-25-4-nts




Par ielu un velosipēdu ceļu ikdienas uzturēšanu
 Izdoti saskaņā ar  
Valsts pārvaldes iekārtas likuma  
72.panta pirmās daļas 2.punktu,  
73.panta pirmās daļas 4.punktu,  
likuma “Par autoceļiem”  1.panta otro daļu 

Grozījumi: ar 18.06.2025. iekšējiem noteikumiem Nr.AMD-25-6-nts
                  ar 05.08.2025. iekšējiem noteikumiem Nr.AMD-25-8-nts 
                  ar 03.10.2025. iekšējiem noteikumiem Nr.AMD-25-11-nts

I. Vispārīgie jautājumi
  
1. Šie noteikumi (turpmāk – noteikumi) nosaka Rīgas valstspilsētas pašvaldības (turpmāk – pašvaldība) īpašumā vai valdījumā esošo ielu un velosipēdu ceļu ikdienas uzturēšanas prasības un uzturēšanas kontroles kārtību.  
 
2. Noteikumi nav attiecināmi uz ielām, kuras ietvertas teritorijas attīstības plānošanas dokumentos kā perspektīvās ielas, bet nav izbūvētas. 
  
3. Noteikumos lietotie termini:   
3.1. iela – satiksmei izbūvēta un publiskai lietošanai nodota kompleksa inženierbūve sarkano līniju robežās, kurai piešķirts ielas statuss un nosaukums; tā ietverta  pašvaldības teritorijas plānojumā un atbilstoši normatīvo aktu prasībām iekļauta pašvaldības ielu sarakstā. Šo noteikumu izpratnē ielu kompleksā ietilpst:
3.1.1. zemes klātne ar brauktuvi, nomalēm, ietvēm, velosipēdu ceļiem, velojoslām, ievalkām, grāvjiem un citi;
3.1.2. mākslīgās inženierbūves (tilti, ielu pārvadi, tuneļi, estakādes, caurtekas, ūdens novadīšanas ietaises, atbalsta sienas un citas būves);
3.1.3. inženierbūves (pasažieru sabiedrisko transportlīdzekļu pieturvietas un paviljoni, bremzēšanas un paātrinājuma joslas, transportlīdzekļu stāvvietas, atpūtas laukumi, iebrauktuves, velosipēdu ceļi, velojoslas, ietves, ceļu sakaru un apgaismojuma līnijas, elektrotransporta kontakttīkli, lietus kanalizācija, apstādījumi);
3.1.4. satiksmes organizācijas tehniskie līdzekļi (ceļa zīmes, signālstabiņi, aizsargbarjeras, vertikālais un horizontālais marķējums, luksofori, kameras un mēriekārtas);

3.1.1 Iekšpagalmu ceļš – pašvaldības administratīvajā teritorijā pašvaldības valdījumā un publiskā lietošanā esošs izbūvēts piebraucamais ceļš vai/un laukums, kas atrodas ārpus ielu sarkanajām līnijām, izglītības iestāžu apsaimniekotajām teritorijām un parkiem.

(03.10.2025. iekšējo noteikumu Nr.AMD-25-11-nts redakcijā)

3.2. velosipēdu ceļš – ielas sarkanajās līnijās esošs ceļš, kas paredzēts velosipēdu vai elektroskrejriteņu satiksmei; 

3.3. velojosla – josla uz ielas brauktuves, kas paredzēta braukšanai ar velosipēdiem un elektroskrejriteņiem, kas no citu transportlīdzekļu satiksmes ir atdalīta/aprīkota ar nepieciešamajiem satiksmes organizācijas līdzekļiem;

3.4. ielu, velosipēdu ceļu un velojoslu pārvaldītājs – Rīgas valstspilsētas pašvaldības Ārtelpas un mobilitātes departaments; 

3.5. ielu, velosipēdu ceļu un velojoslu ikdienas uzturēšana (turpmāk – ikdienas uzturēšana) – darbību kopums, kas nodrošina ielu, velosipēdu ceļu un velojoslu, kā arī to kompleksā ietilpstošu būvju saglabāšanu (tajā skaitā, sabiedriskā transporta pieturvietas), satiksmes organizācijas tehnisko līdzekļu uzturēšanu lietošanas kārtībā atbilstoši normatīvajiem aktiem un standartiem ceļu satiksmes drošības jomā, nodrošina netraucētu transportlīdzekļu satiksmi pastāvīgos un mainīgos laikapstākļos; 

(grozīts ar 03.10.2025. iekšējiem noteikumiem Nr.AMD-25-11-nts)

3.6. ielu, iekšpagalmu ceļu, velosipēdu ceļu un velojoslu ikdienas uzturēšanas klase (turpmāk – uzturēšanas klase) - prasību kopums pašvaldības ielu un to kompleksā ietilpstošu būvju, kā arī satiksmes organizācijas tehnisko līdzekļu uzturēšanai lietošanas kārtībā, kas tiek noteiktas atkarībā no diennakts vidējās transportlīdzekļu satiksmes intensitātes (turpmāk – satiksmes intensitāte), ielas seguma veida un tā stāvokļa; 

3.7. saistīts segums – ar saistvielām saistīta konstrukcija (asfaltbetona, betona bruģakmens, betona seguma ielas vai ielas kuras apstrādātas ar dubultās virsmas apstrādi) satiksmes slodzes uzņemšanai; 

3.8. nesaistīts segums – ar saistvielām nesaistīta konstrukcija (grants/šķembu segumi) satiksmes slodzes uzņemšanai; 

3.9. pastāvīgi laikapstākļi – laikapstākļi, kad gaisa temperatūra ir pastāvīga, nav nokrišņu, uz ielas vai velosipēdu ceļa neveidojas apledojums un vēja ietekmē uz ielas vai velosipēdu ceļa brauktuves netiek uzputināts sniegs; 

3.10. mainīgi laikapstākļi – laikapstākļi, kad uz ielas, velosipēdu ceļa vai velojoslas veidojas apledojums, krājas sniegs vai veidojas sniega sanesumi; 

3.11. ziemas sezona – laikposms no 15. oktobra līdz 31. martam ieskaitot; 

3.12. vasaras sezona – laikposms no 1. aprīļa līdz 14. oktobrim ieskaitot; 

3.13. ārkārtēji laikapstākļi ziemas sezonā – laikapstākļi, kad ir spēkā vismaz viens no šādiem nosacījumiem: 
3.13.1. sniega kārtas biezums pēc četru stundu snigšanas pārsniedz 10 cm; 
3.13.2. snigšana nepārtraukti turpinās ilgāk par sešām stundām 24 stundu laikā un sniega kārtas biezums pārsniedz 12 cm; 
3.13.3. atkala vai lietus vairākas reizes diennaktī izveido apledojumu; 
3.13.4. vēja ātrums pārsniedz 20 metrus sekundē; 
3.13.5. uz brauktuves veidojas sniega sanesumi; 

3.14. ārkārtēji laikapstākļi vasaras sezonā – laikapstākļi, kad ir spēkā vismaz viens no šādiem nosacījumiem: 
3.14.1. nokrišņi appludina vai citādi bojā ielas vai velosipēdu ceļu; 
3.14.2. vēja ātrums pārsniedz 20 metrus sekundē; 
3.14.3. uz ielas, velosipēdu ceļa vai velojoslas veidojas apledojums vai snieg; 

3.15. ielu, velosipēdu ceļa vai velojoslas ārkārtas uzturēšana – darbību kopums, kas nodrošina satiksmi pa ielām, velosipēdu ceļiem vai velojoslām ārkārtējos laikapstākļos ziemas sezonā vai vasaras sezonā; 

3.16. ielas, velosipēdu ceļa vai velojoslas seguma tehniskais stāvoklis (6.pielikums):
3.16.1. labs (86%-100%);
3.16.2. gandrīz labs (71%-85%);
3.16.3. apmierinošs (56%-70%);
3.16.4. gandrīz apmierinošs (41%-55%);
3.16.5. neapmierinošs (26%-40%);
3.16.6. pirmsavārijas (11%-25%);

(grozīts ar 03.10.2025. iekšējiem noteikumiem Nr.AMD-25-11-nts)

3.16.7. uz sabrukšanas robežas (0-10%).

4. Par satiksmei bīstamām bedrēm uzskata:

(grozīts ar 03.10.2025. iekšējiem noteikumiem Nr.AMD-25-11-nts)

4.1. bedres ielās ar saistītu segumu, kuru laukums lielāks par 0,1 m2 un kuras ir dziļākas par 50 mm;
4.2. bedres ielās ar nesaistītu segumu, kuru laukums lielāks par 0,1 m2 un kuras ir dziļākas par 100 mm.

5. Lai nodrošinātu satiksmes drošību, ielu, velosipēdu ceļu un velojoslu pārvaldītājs var noteikt augstākas prasības nekā šajos noteikumos minēto darbu veikšanai, veikt preventīvas darbības, kā arī papildus šajos noteikumos minētajiem darbiem veikt citus ielu vai velosipēdu ceļu, un to kompleksā ietilpstošu būvju uzturēšanas darbus.

6. Ielu, velosipēdu ceļu un velojoslu ārkārtas uzturēšanas laikā veiktajām darbībām ir pieļaujamas atkāpes no noteiktās klases prasībām.

II. Uzturēšanas klases
 
7. Uzturēšanas klasi nosaka, ievērojot ielas nozīmīgumu pašvaldības ielu tīklā un transportlīdzekļu satiksmes kustības intensitāti.

8. Pašvaldībā ir šādas uzturēšanas klases:
8.1. 1.uzturēšanas klase:
8.1.1. gada diennakts vidējās transportlīdzekļu satiksmes intensitāte ir lielāka par 1000 transportlīdzekļiem;
8.1.2. atbilstoši Rīgas teritorijas izmantošanas un apbūves noteikumu klasifikācijai visas B un C kategorijas ielas, kā arī pieguļošie velosipēdu ceļi, Vecrīgas (teritorija starp 11.novembra krastmalu, Krišjāņa Valdemāra ielu, Zigfrīda Annas Meierovica bulvāri un Aspazijas  bulvāri) ielas, kas minētas šo noteikumu 2.pielikumā (ziemas sezonā);
8.1.3. ielās kursē sabiedriskais transports;

8.2. 2.uzturēšanas klase:
8.2.1. gada diennakts vidējās transportlīdzekļu satiksmes intensitāte ir lielāka par 1000 transportlīdzekļiem;
8.2.2. atbilstoši Rīgas teritorijas izmantošanas un apbūves noteikumu klasifikācijai D un E kategorijas ielas vai to posmi, kā arī pieguļošie velosipēdu ceļi, kuri neietilpst 1.uzturēšanas klasē;
8.2.3. ielās nekursē sabiedriskais transports;

8.3. 3.uzturēšanas klase:
8.3.1. gada diennakts vidējās transportlīdzekļu satiksmes intensitāte ir līdz 1000 transportlīdzekļiem;
8.3.2. atbilstoši Rīgas teritorijas izmantošanas un apbūves noteikumu klasifikācijai E kategorijas ielas vai to posmi, kā arī piegulošie velosipēdu ceļi un velojoslas, kuras neietilpst 1. vai 2.uzturēšanas klasē;
8.4. 4. uzturēšanas klase – Iekšpagalmu ceļi un/vai laukumi, kas atrodas pašvaldības administratīvajā teritorijā pašvaldības valdījumā un publiskā lietošanā, ārpus ielu sarkanajām līnijām.

(03.10.2025. iekšējo noteikumu Nr.AMD-25-11-nts redakcijā)

9. Velosipēdu ceļa un velojoslas uzturēšanas klase atbilst ielas klasei uz kuras tās atrodas.

10. Mākslīgajām būvēm, kuras nav minētas šo noteikumu 2.pielikumā, uzturēšanas klase atbilst tās ielas uzturēšanas klasei, ar kuru tās savienojas. Ja mākslīgā būve savieno divas vai vairākas ielas, tās uzturēšanas klase atbilst augstākajai ielu uzturēšanas klasei, kāda ir savienojošajai ielai.

11. Ziemas sezonā ir pieļaujama noteiktās ielu uzturēšanas klases samazināšana (piemēram, ņemot vērā pieejamo finansējumu):
11.1. no 1. uzturēšanas klases uz 2. uzturēšanas klasi;
11.2. no 2. uzturēšanas klases uz 3. uzturēšanas klasi.

12. Lai nodrošinātu piebraukšanu pie sociālās infrastruktūras objektiem (neatliekamās medicīniskās palīdzības dienests un citi), ziemas sezonā atsevišķām zemākas uzturēšanas klases ielām vai to posmiem var tikt noteiktas augstākas ielu uzturēšanas klases prasības.

13. Katrā ielu uzturēšanas klasē iekļauto ielu sarakstus atbilstoši 7.-12.punktā noteiktajām prasībām pēc saskaņošanas ar Rīgas domes Satiksmes un transporta lietu komiteju apstiprina pašvaldības Ārtelpas un mobilitātes departaments un publicē tos pašvaldības mājaslapā internetā www.riga.lv un pašvaldības Ārtelpas un mobilitātes departamenta mājaslapā internetā www.rdsd.lv.
III. Uzturēšanas darbu veikšana

14. Noteikumu 1.pielikumā noteikts ikdienas uzturēšanas darbu saraksts.

15. Noteikumu 3.pielikumā noteiktas ikdienas uzturēšanas darbu izpildes pamatprasības.

16. Noteikumu 4.pielikumā noteiktas prasības ikdienas uzturēšanai pastāvīgos un mainīgos laikapstākļos ziemas sezonā.

17. Atkāpes no noteikumu 3. un 4.pielikumā noteikto ikdienas uzturēšanas prasību izpildes ir pieļaujamas ārkārtējos laikapstākļos vai pirmsavārijas un uz sabrukšanas robežas esošajās ielās (to posmos), ja ielas konstrukciju nolietošanās dēļ vai ārkārtas apstākļu iedarbības rezultātā nav iespējams nodrošināt uzturēšanas klasei atbilstošu prasību izpildi.

(grozīts ar 03.10.2025. iekšējiem noteikumiem Nr.AMD-25-11-nts)
18. Noteikumu 17.punktā paredzētajos gadījumos tiek veikti ielu ārkārtas uzturēšanas darbi (satiksmei bīstamu vietu ierobežošana, ūdens atsūknēšana plūdu gadījumā, satiksmei bīstamu šķēršļu novākšana u.c.), lai nodrošinātu transportlīdzekļu satiksmi ielās. Minētos darbus veic prioritārā secībā, ņemot vērā uzturēšanas klasi, ielas ekonomisko un sociālo nozīmi.

19. Ja pirmsavārijas un uz sabrukšanas robežas tehniskā stāvoklī esošajā ielā nav iespējams nodrošināt satiksmes drošībai atbilstošus braukšanas apstākļus, to aprīko ar ceļa zīmēm.

(grozīts ar 03.10.2025. iekšējiem noteikumiem Nr.AMD-25-11-nts)

20. Ja ielas stāvoklis ir satiksmei bīstams, radušies nelabvēlīgi ielas, klimatiskie vai citi apstākļi, kas apdraud satiksmes drošību un (vai) transportlīdzekļu satiksmi (piemēram, nav iespējams nodrošināt ikdienas uzturēšanas darbu izpildi, veicot ikdienas uzturēšanas darbus, var tikt sabojāti stāvēšanai novietotie transportlīdzekļi), transportlīdzekļu apstāšanos vai stāvēšanu ierobežo vai normatīvajos aktos paredzētajos gadījumos – transportlīdzekļu satiksmi slēdz.

21. Ielu, velosipēdu ceļu un velojoslu pārvaldītājs nenodrošina ielas vai tās posma ikdienas uzturēšanu, ja atbilstoši normatīvajiem aktiem pienākums uzturēt ielu vai tās posmu ir būvuzņēmējam (darbu veicējam), kurš:
21.1. attiecīgajā ielā vai tās posmā veic nepieciešamos darbus un slēdz vai ierobežo transportlīdzekļu satiksmi;
21.2. nodrošina, lai attiecīgā iela vai tās posms tiek izmantots kā apbraucamais ceļš transportlīdzekļu satiksmes novirzīšanai būvniecības laikā un saskaņā ar normatīvajos aktos noteiktajā kārtībā saskaņotiem darbu veikšanas projektiem un satiksmes organizācijas shēmām tiktu veikti papildu pasākumi apbraucamā ceļa uzturēšanai satiksmei drošā stāvoklī. 


IV. Uzturēšanas darbu kontrole

22. Ielu pārvaldītājs iekārto ielu tehniskā stāvokļa apsekošanas žurnālu, kurā norāda apsekošanas veicēja vārdu un uzvārdu, apsekošanas datumu, ielas nosaukumu un pietuvināto adresi, konstatētās nepilnības un novēršanas termiņus. Žurnāla glabāšanas laiks ir 5 gadi. 

23. Ielu tehniskā stāvokļa apsekošanas un ierakstu veikšana žurnālā:
23.1. [bookmark: _Hlk190966764]1. klases uzturēšanas ielām veic ne retāk, kā vienu reizi mēnesī;
23.2. 2. klases uzturēšanas ielām veic ne retāk, kā vienu reizi divos mēnešos;
23.3. [bookmark: _Hlk190966859]3. klases uzturēšanas ielām veic ne retāk, kā vienu reizi trijos mēnešos;
23.4. 4. klases uzturēšanas ielām veic pēc saņemtajām sūdzībām un/vai veiktajiem remontdarbiem.

(03.10.2025. iekšējo noteikumu Nr.AMD-25-11-nts redakcijā)

24. Pamatojoties uz konstatētajām nepilnībām, uzturēšanas darbu veicējs sagatavo  veicamo darbu izmaksu aprēķinu, norādot darba izpildes termiņu, kas nevar būt garāks par 14 dienām, ja darbu ļauj veikt klimatiskie apstākļi.

25. Noteikumos ietverto prasību izpildes laiku skaita no brīža, kad ielu pārvaldītājs konstatējis neatbilstību.

26. Laiku ielu, velosipēdu ceļu un velojoslu attīrīšanai no sniega skaita no brīža, kad beidzis snigt.

